laion/Wikipedia-Exotic huggingface dataset:
דייב פרנקו

דייוויד ג'ון "דייב" פרנקו (באנגלית: David John "Dave" Franco; נולד ב-12 ביוני 1985) הוא שחקן, במאי קולנוע ומפיק קולנוע וטלוויזיה אמריקאי-יהודי. פרנקו נולד בפאלו אלטו, קליפורניה שבארצות הברית, לאב נוצרי ממוצא שוודי ופורטוגלי (מהאי מדיירה), ולאם יהודייה ממוצא רוסי. הוא גדל בקליפורניה יחד עם שני אחיו, האמן והשחקן טום פרנקו והשחקן מועמד פרס האוסקר - ג'יימס פרנקו. סבתו מצד אמו של פרנקו הייתה הבעלים של גלריית האומנות "ורן" בקליבלנד והייתה חברה פעילה במועצה הלאומית של נשים יהודיות. פרנקו הוא בוגר תואר ראשון בחוג לתיאטרון מאוניברסיטת דרום קליפורניה. הופעת הבכורה של פרנקו על המסך הקטן הייתה בשנת 2006 כאשר השתתף בדרמה "הרקיע השביעי" ברשת הטלוויזיה The CW. מאז הופיע פרנקו בתוכניות טלוויזיה נוספות כגון "נא לא להפריע" ו"יאנג המשפטים". ב-2007 ערך את הופעת הבכורה שלו בקולנוע בקומדיה "אפטר סקס". פרנקו קיבל תפקידים בולטים בסרטים נוספים כמו "סופרבאד - חרמן על הזמן", "צ'ארלי סנט קלאוד", "רחוב ג'אמפ 21", "מת עליה", "קיצור הדרך" ו"האשליה". במאי 2008 לוהק פרנקו לסדרת הטלוויזיה "חסויה" אשר ירדה מהמסכים אחרי עונה אחת בלבד בגלל רייטינג נמוך. באותה שנה התארח במספר פרקים בסדרות "נא לא להפריע" ו"גריק". באוגוסט 2009 הוא לוהק לתפקיד קבוע בעונה התשיעית של הסדרה "סקראבס" וזכה לשבחים מהמבקרים על ביצועיו. בשנת 2010 שיחק בדרמה הקומית "גרינברג" בכיכובם של בן סטילר וגרטה גרוויג. באוגוסט 2011 כיכב בסרט הקומדיה-אימה "ליל האימה", גרסה מחודשת של לסרט מ-1985 באותו השם. באותה שנה התארח בשני פרקים בסדרה "ליגת הצדק - הדור הבא". במאי 2012 כיכב פרנקו בסרט "רחוב ג'אמפ 21", הסרט מבוסס על סדרת הטלוויזיה מ-1987 וזכה לשבחים והצלחה בקופות. בשנת 2014, כיכב גם בסרט ההמשך "רחוב ג'אמפ 22" על תקן דמות משנה, ובקומדיה "שכנים" כדמות ראשית לצידם של סת' רוגן וזאק אפרון, וב"סרט לגו". בשנת 2015, שיחק בסרט הקומדיה "עסק לא גמור" לצידו של וינס ווהן. בשנת 2016 שיחק בקומדיה המצליחה "שכנים 2", סרט ההמשך ל"שכנים" מ-2014. באותה שנה שיחק בדרמת המתח שוברת הקופות "האשליה 2", המשך לסרט "האשליה" מ-2013, ובמותחן ההרפתקאות הטכנולוגי "משחקי חובה", שבו שיחק לצידה של אמה רוברטס . בשנת 2017 כיכב בסרט הדרמה קומי-ביוגרפי "חי בסרט", לצד אחיו ג'יימס פרנקו. בשנת 2020 עבר לכס הבימוי, וביים את סרט האימה "הווילה" בכיכובם של דן סטיבנס ובת זוגו של פרנקו אליסון ברי. בשנים 2009-2008 היה בזוגיות עם השחקנית והזמרת האמריקאית-יהודייה דיאנה אגרון. החל מ-2012 פרנקו נמצא במערכת יחסים עם השחקנית האמריקאית-יהודייה אליסון ברי. באוגוסט 2015 השניים התארסו, וב-12 באוגוסט 2017 הם נישאו. בראיון של ברי ללארי קינג סיפרה כי היא ופרנקו אינם מעוניינים להביא ילדים לעולם. דייב פרנקו, ברשת החברתית פייסבוק דייב פרנקו, במסד הנתונים הקולנועיים IMDb (באנגלית) דייב פרנקו, באתר AllMovie (באנגלית) דייב פרנקו, באתר Rotten Tomatoes (באנגלית) דייב פרנקו, באתר Box Office Mojo (באנגלית) דייב פרנקו, במסד הנתונים הקולנועיים KinoPoisk (ברוסית) דודי כספי, לא רק "אח של": דייב רוצה שתקחו אותו ברצינות, באתר nrg‏, 27 ביולי 2016
סנטוס (פירושונים)

האם התכוונתם ל... סנטוס – עיר נמל ב מדינת סאו פאולו בברזיל סנטוס (כדורגל) – מועדון כדורגל ברזילאי מהעיר סנטוס סנטוס לגונה – מועדון כדורגל מקסיקני ג'ובאני דוס סאנטוס – כדורגלן מקסיקני ג'ונתן דוס סאנטוס – כדורגלן מקסיקני -ספרדי דז'למה סאנטוס – כדורגלן ברזילאי בשנות ה-40, ה-50 וה-60, שיחק כמגן ימני ז'וזה אדוארדו דוש סנטוש – מדינאי מאנגולה, שכיהן כנשיא אנגולה חואן מנואל סנטוס – מדינאי קולומביאני, שכיהן כנשיא קולומביה לוגלין סנטוס – אצן דומיניקני נילטון סנטוס – כדורגלן ברזילאי בשנות ה-40, ה-50 וה-60, שיחק כמגן שמאלי פרננדו דוס סנטוס – מדינאי מאנגולה, כיהן כראש ממשלת אנגולה אלברטו סנטוס דימון – מהנדס וחלוץ תעופה ברזילאי נמל התעופה סנטוס דימון – נמל תעופה בריו דה ז'ניירו
לאן פרחו הפרפרים

לאן פרחו הפרפרים הוא האלבום ה-31 של הזמר אריק איינשטיין, בשיתוף פעולה עם שם טוב לוי, שיצא בשנת 1997. האלבום הוא שיתוף הפעולה השישי של איינשטיין עם שם טוב לוי, שהלחין כמחצית מהם ועיבד והפיק מוזיקלית את כולם (פרט ל"האור בקצה", שעיבד עם יהודה פוליקר, ו"שלום חבר", שעיבד שלום חנוך). עוד כתבו לחנים לאלבום יהודה פוליקר, ברי סחרוף, עוזי חיטמן ושלום חנוך. את מילותיהם של שלושה שירים חיבר איינשטיין, ונוסף על כך כתבו לאלבום יהודה פוליקר ויעקב גלעד, אהוד מנור, יעקב רוטבליט, אילן גולדהירש, לאה גולדברג ועוזי חיטמן, שכתב את השיר "עכשיו התור לאהבה" (ובהמשך אף ביצע אותו סמוך למותו). אווירת האלבום היא נוגה, אם כי לא מדכאת אלא, כדברי מבקר המוזיקה יוסי חרסונסקי, נוסכת תקווה ונחמה. התקליט מושפע עמוקות מרצח רבין וכמה שירים בו נוגעים לרצח ולאווירה בעקבותיו באופן ישיר ("שלום, חבר", "האור בקצה", "קשה לכתוב דמעות", "זה פתאום נפל עליה", המוקדש ללאה רבין). שירים נוספים עוסקים במצבו של האדם המזדקן ובחיים של זוגיות ואהבה בגיל מבוגר. שיתוף הפעולה של איינשטיין וחנוך בשיר "שלום חבר" היה הראשון שלהם לאחר 17 שנה. חיבור מחודש זה הוביל להקלטת האלבום המשותף "מוסקט", שראה אור שנתיים מאוחר יותר. את כל השירים עיבד שם טוב לוי, למעט "האור בקצה", שעיבדו לוי ופוליקר, ו"שלום חבר", שעיבד חנוך. אריק איינשטיין – שירה שם טוב לוי – פסנתר, קלידים, אקורדיון, חלילית, מעבד, מפיק מוזיקלי מאיר ישראל – תופים, כלי הקשה אלון נדל – גיטרה בס משה לוי – פסנתר, אקורדיון, קלידים יהודה פוליקר – גיטרות אבי סינגולדה – גיטרות יוסי פיין – גיטרה בס טל עמירן – תופים ברי סחרוף – גיטרות קרני פוסטל – צ'לו יוראי אורון – גיטרה בס אלכס פולק – גיטרות גדי סרי – כלי הקשה אבנר חודורוב – אקורדיון אורי מיילס – חמת חלילים עודד פינטוס – אבוב, קרן אנגלית אבינועם קוסובסקי – ציור עטיפה מידע על האלבום לאן פרחו הפרפרים באתר MusicBrainz דף האלבום באתר מומה אריק איינשטיין, לאן פרחו הפרפרים (אן.אם.סי), באתר יוסמוזיק על שלום חנוך באתר נוסטלגיה ישראלית
אוניברסיטת לסטר

אוניברסיטת לסטר (באנגלית: University of Leicester) היא אוניברסיטה הממוקמת בעיר לסטר, אנגליה. הקמפוס המרכזי של האוניברסיטה נמצא מדרום לעיר בסמוך לפארק ויקטוריה (אנ'). האוניברסיטה הוקמה בשנת 1921 בשם: "אוניברסיטת לסטר ורוטלנד קולג'". בשנת 1927 הוכרזה בתור אוניברסיטה. האוניברסיטה בססה את עצמה בתור גוף מחקר מוביל בשנת 2008 על ידי המועצה הגבוהה להשכלה בבריטניה. האוניברסיטה דורגה במקום ה-13 ברשימת האוניברסיטאות המובילות בבריטניה של העיתון הגרדיאן. האוניברסיטה חברה בחדשנות מידלנדס. אוניברסיטת לסטר מאורגנת בשלושה קולג'ים: הקולג' למדעי החיים: בקולג' מתקיימים לימודי רפואה, ביולוגיה, פסיכולוגיה, מדעי הבריאות ועוד. הקולג' למדעים והנדסה: הקולג' מורכב מבית הספר להנדסה, בית הספר לכימיה, בית הספר לגאוגרפיה וסביבה, בית הספר לפיזיקה ואסטרונומיה וכן מחלקות למערכות מידע ומתמטיקה. הקולג' למדעי החברה, מדעי הרוח ואמנויות: בקולג' נכללים בית הספר לארכאולוגיה, בית הספר לאמנות, בית הספר למנהל עסקים, בית הספר לקרימינולוגיה, בית הספר לחינוך, בית הספר לפוליטיקה והיסטוריה, בית הספר לתקשורת, בית הספר למשפטים ובית הספר למוזיאולוגיה (אנ'). דירוג שאנגחאי - מקום 301–400 (2023) Times Higher Education - מקום 201–250 (2024) דירוג QS לאוניברסיטאות - מקום 272= (2024) בוגרי אוניברסיטת לסטר כוללים: אנתוני גידנס - סוציולוג פיטר אטקינס - כימאי נטלי בנט - עיתונאית ופוליטיקאית צ'ארלס פרסי סנואו - פיזיקאי וסופר יוסף שפירא - שופט ישראלי בדימוס, שימש כמבקר המדינה סטורם ת'ורג'רסון - מעצב גרפי מלקולם בראדבורי - סופר אנגלי זוהר שטראוס - שחקן ישראלי פרופ׳ יאיר גלילי - חוקר ישראלי בתחומי הסוציולוגיה והפסיכולוגיה של הספורט החברה הבינלאומית להיסטוריה של תכנון עירוני מרכז החלל הלאומי בלסטר מדיה וקבצים בנושא אוניברסיטת לסטר בוויקישיתוף אתר האינטרנט הרשמי של אוניברסיטת לסטר אתר האינטרנט הרשמי של אוניברסיטת לסטר (באנגלית) אוניברסיטת לסטר, ברשת החברתית פייסבוק אוניברסיטת לסטר, ברשת החברתית אקס (טוויטר) אוניברסיטת לסטר, ברשת החברתית אינסטגרם אוניברסיטת לסטר, סרטונים בערוץ היוטיוב University of Leicester: College structure, University of Leicester ערך זה הוא קצרמר בנושא אוניברסיטאות ומכללות ובנושא אנגליה. אתם מוזמנים לתרום לוויקיפדיה ולהרחיב אותו.
Stay (שיר של ריהאנה)

המונח "Stay" מפנה לכאן. לערך העוסק בשיר של קייגו בהשתתפות מאטי נויס, ראו Stay (שיר של קייגו). Stay (בעברית: תישאר) הוא שיר של הזמרת ריהאנה בו מתארח הזמר מיקי אקו. השיר יצא לאור ב-7 בינואר 2013 כסינגל השני מאלבום האולפן השביעי של ריהאנה, Unapologetic. השיר הגיע למקום השלישי במצעד הסינגלים של ארצות הברית ולמקום הרביעי במצעד הסינגלים של בריטניה והפך ללהיט. הקליפ לשיר גרף נכון ל-ספטמבר 2016 מעל 560 מיליון צפיות באתר יוטיוב. השיר הוא גם הסינגל הנמכר ביותר מהאלבום בארצות הברית עם 4 מיליון עותקים, והנמכר ביותר של ריהאנה עד היום בארצות הברית. ריהאנה אישרה ב-10 בפברואר 2013 בשטיח האדום של טקס הגראמי שהקליפ ייצא ביום הבא (11 בפברואר) ויופיע לראשונה בערוץ E!. הקליפ בוים על ידי סופי מולר. כשביקשו מריהאנה לתאר את הקליפ היא הגיבה: "הקליפ היה מאוד מאוד פשוט. נשארתי לאורך כל הקליפ באמבטיה, וצילמנו את זה ממש מקרוב. מיקי אקו גם משתתף בקליפ. זאת הפעם הראשונה שאני משתפת איתו פעולה, אני מאוד מתרגשת לגבי זה מפני שהוא זה שבעצם כתב את השיר ואני פשוט התאהבתי בשיר ובקול שלו ואנחנו רוצים שהוא יהיה חלק מזה, אז אתם תראו אותו בקליפ." היא הוסיפה: "השיר הוא מאוד מרגש ואישי, זה כמעט כמו סיפור, וכשאתה מספר סיפור אפילו לעצמך — אם אתה מספר אותו בקול רם ומבטא את הרגשות שלך — צריך שזה יהיה עמוק כי זה חייב להיות אותנטי". ב-11 בפברואר, ריהאנה פרסמה גרסה "לא חתוכה" של הקליפ בטוויטר, בו היא שוכבת עירומה באמבטיה, ללא מיקי אקו בקליפ. הגרסה הרשמית של הקליפ הופיעה בערוץ E! מאוחר יותר באותו יום. יום אחרי, הקליפ הועלה לערוץ ה-VEVO הרשמי של הזמרת ולאחר שעות ספורות נחסם לצפייה בשל העירום של ריהאנה; אך החסימה ירדה לאחר מספר ימים. מידע על היצירה "Stay" באתר מיוזיק בריינז מידע על הסינגל "Stay" באתר מיוזיק בריינז מידע על השיר "Stay" באתר AllMusic סרטון השיר "Stay" באתר יוטיוב Gold & Platinum, RIAA (באנגלית אמריקאית)
ליגת העל של גיברלטר בכדורגל

הליגה הלאומית של גיברלטר (באנגלית: Gibraltar National League) היא ליגת הכדורגל העליונה של גיברלטר. הליגה הוקמה בשנת 1895 כ"גביע הסוחרים", בשנת 1907 החלה להתקיים במתכונת ליגה, וב-1909 נרשמה תחת התאחדות הכדורגל האנגלית כליגה רשמית כ"מחלקה הראשונה" בגיברלטר. לאחר מכן הליגה התקיימה באופן תדיר במתכונת חובבנית עד שנת 2013, וב-24 במאי 2013 הוחלט בקונגרס אופ"א לצרף את גיברלטר אליה כחברה מן המניין, והחל מעונת 2014/2015 משחקות הקבוצות הבכירות בגיברלטר במתכונת מקצוענית בשלבי המוקדמות של ליגת האלופות והליגה האירופית באירופה. קבוצת לינקולן רד אימפס היא הקבוצה הבכירה ביותר בליגה עם 28 אליפויות מקומיות, מתוכם ב-16 פעמים השלימה דאבל עם זכייה בגביע המדינה המקומי, גביע רוק. הכדורגל בגיברלטר התחיל באופן רשמי עם "גביע הסוחרים" בעונתו הראשונה ב-1895/1896. בעונת הבכורה מספר הקבוצות ב"ליגה" שלמעשה הייתה במתכונת גביע היה 8 קבוצות ומועדון הכדורגל גיברלטר זכה בעונה זו. הגביע למעשה התקיים בחסות איגוד הסוחרים והקבוצות למעשה הורכבו משחקנים מקומיים בלבד (בריטיים בלבד) ועל כן הקבוצות הן למעשה בריטיות חובבניות. בעונת 1907 הליגה החלה להתקיים דה-פקטו, כליגה של ממש, תחת ההתאחדות הכדורגל האנגלית אליה הצטרפו הקבוצות הרשומות בליגה זו ב-1909, לליגה רשמית שנקראה "המחלקה הראשונה בגיברלטר" מאז הליגה התקיימה באופן סדיר למעט עונות בודדות, כליגה חובבנית. הליגה באופן עקרוני יכלה להירשם לאופ"א אך בעקבות התנגדות ספרד שהייתה בסכסוך עם בריטניה באותה עת על השליטה בגיברלטר, דבר זה לא נעשה. סכסוך זה למעשה לא הסתיים עד 2006, ורק ב-2013 למעשה התקבלה גיברלטר כחברה מן המניין באופ"א והוקמה "ליגת העל של גיברלטר" וההתאחדות החלה להשתתף בתחרויות האירופיות ולשלוח נציגות מהליגה לתחרויות של אופ"א. קבוצה המסומנת בכתב מודגש זכתה בגביע רוק באותה העונה והשלימה דאבל מקומי אתר האינטרנט הרשמי של ליגת העל של גיברלטר בכדורגל הליגה הושעתה בגלל מלחמת העולם השנייה תואר משותף בעקבות השפעת התפרצות נגיף הקורונה הוחלט לבטל את העונה כך שאין אלופה ואין יורדות.
אורי לחמי

אורי לחמי (נולד ב-5 בדצמבר 1982) הוא שחקן ישראלי. לחמי נולד בירושלים למשפחה דתית, לשלמה יליד תוניסיה ולמלכה ילידת אוסטרליה, השני מבין שישה ילדים. עד כיתה י' למד בישיבת "חורב" ובכיתות י"א–י"ב למד בתיכון הרטמן במגמת תיאטרון ומוזיקה. לאחר מכן למד בישיבת מעלה גלבוע. בשנת 2001 התגייס לצבא ושירת בבית הספר לרפואה צבאית. בתום שירותו הצבאי, בשנת 2004, יצא בשאלה. בשנים 2005–2008 למד משחק בבית הספר למשחק "ניסן נתיב" שבירושלים. משנת 2008 מתגורר לחמי בתל אביב. באותה השנה שיחק בתפקיד ראשי בסרט "ואהבת" שביים חיים אלבום. בסרט לחמי מגלם את דמותו של אוהד, תלמיד ישיבת הסדר המתמודד עם היותו הומוסקסואל. הסרט זכה בפרס הדרמה בפסטיבל הקולנוע ירושלים לשנת 2008 ובפרס השחקן הטוב ביותר בפסטיבל "דה לה לונה" בוולנסיה שבספרד. בשנת 2009 הצטרף לעונה השנייה (ובהמשך גם לשלישית) של "סרוגים" בתפקיד רועי, אחיו הצעיר של נתי (אוהד קנולר), שבמהלך העונה השנייה מתחיל לצאת עם רעות (שרון פאוסטר), אך בהמשך מתגלה כהומוסקסואל, ומתייסר בקשר לזהותו המינית והאפשרויות העומדות בפניו. בשנת 2010 שיחק בצוותא בקומדיה "לשחרר את הבננה" מאת אהוד עזריאל, לצדם של דני שטג ואביב אלוש. באותה שנה השתתף בסרט הדוקומנטרי "חיים בשאלה" בבימוי טלי בן עובדיה. הסרט הראה את תהליך החזרה בשאלה דרך עיניהם של ארבע דמויות שחצו את הקווים והפכו חילוניים. בשנת 2011 שיחק בהצגה "פלימובלים" מאת יעל דוברין, שהועלתה במסגרת פסטיבל תיאטרון קצר בצוותא. באותה השנה הוא גם שיחק בסרט "חסימות", שביים גולן רייז, לצידם של מירב גרובר ורועי אסף, שבו הוא מגלם קצין במחסום שנאלץ להתמודד עם מציאות בה מצד אחד ילדה חולה חייבת לעבור את המחסום על מנת לקבל טיפול רפואי, ומצד שני ישנה התרעה חמה על כוונה לבצע פיגוע בגזרה. הסרט זכה בפרס הסרט הקצר הטוב ביותר בפסטיבל הקולנוע ירושלים לשנת 2011. בשנים 2011–2013 שיחק בהצגה "אקסודוס" מאת צביה הוברמן ובבימויה של דדי ברון, בתיאטרון אורנה פורת. בשנים 2014–2015 שיחק בהצגה "הלב הנורמלי" מאת לארי קרמר ובבימויו של ליאור סורוקה בתיאטרון הקוביה בתל אביב. בשנת 2016 גילם את הבן איש חי בסדרה על שמו שהפיק ערוץ מאיר לילדים. בנוסף שיחק בתפקיד שיראל נצנץ באסי וטוביה באותו ערוץ. באוגוסט 2015, בעקבות הרצח במצעד הגאווה בירושלים, יצא מהארון, וסיפר כי הוא נשוי מזה כשנה לבן זוגו ארז. סרטים "ואהבת", 2008. "סיור מודרך" 2009. "חסימות", 2011. טלוויזיה "סרוגים", 2010-2012. תיאטרון "לשחרר את הבננה", 2010. "פלימובלים", 2011. "אקסודוס", 2011–2013. "הלב הנורמלי", 2014–2015. איתי יעקב, כוכב נולד: אורי לחמי כובש את ה"סרוגים", באתר nrg‏, 17 בפברואר 2010 אורי לחמי, במסד הנתונים הקולנועיים IMDb (באנגלית) אורי לחמי, באתר "אידיבי", מאגר הידע העברי לקולנוע ישראלי ועולמי אורי לחמי, במסד הנתונים הקולנועיים KinoPoisk (ברוסית) ג'ורג' אבני, ‏בעקבות פיגוע הדקירה: גל יציאות מהארון, באתר ‏מאקו‏, 4 באוגוסט 2015
ארמון האמנויות היפות

ארמון האמנויות היפות (בספרדית: Palacio de Bellas Artes) הוא מרכז האמנויות והתרבות המפורסם והחשוב ביותר במקסיקו סיטי. הוא ממוקם ממערב למרכז ההיסטורי של מקסיקו סיטי, בסמוך לפארק אלמדה סנטראל. המבנה עומד על מקומו של התיאטרון הלאומי הראשון של מקסיקו שהוקם בסוף המאה ה-19, אבל לאחר מכן הוחלט להרוס את הבניין לטובת בניין מפואר יותר לרגל יובל המאה של מלחמת העצמאות של מקסיקו ב-1910. על העיצוב והבנייה הראשוניים הופקד האדריכל האיטלקי אדאמו בוארי ב-1904, אך סיבוכים שנבעו מבירוקרטיה פוליטית לפני ובמהלך המהפכה המקסיקנית הפריעו לעבודות ההקמה, עד שבשנת 1913 הוחלט להפסיק את הבנייה. בשנת 1932 הוחלט לחדש אותה תחת ידיו של האדריכל המקסיקני פדריקו מריסקל, שהשלים את הבניין ב-1934. מראהו החיצוני של הבניין הוקם בסגנון ארט נובו ועיצוב הפנים הוקם בסגנון אר דקו. במרכז מספר מוזיאונים, גלריות ומרכזי הופעות כגון תיאטרון והבלט הממלכתי של מקסיקו. מדיה וקבצים בנושא ארמון האמנויות היפות בוויקישיתוף אתר האינטרנט הרשמי של ארמון האמנויות היפות (בספרדית) ארמון האמנויות היפות, באתר אנציקלופדיה בריטניקה (באנגלית)
פרס המזון העולמי

פרס המזון העולמי (באנגלית: World Food Prize) הוא פרס בין-לאומי, להכרה בהישגים של אנשים שתרמו משמעותית לשיפור איכות, כמות, או זמינות המזון בעולם. מאז 1987 מוענק הפרס מדי שנה, בעבור תרומה לאחד מהתחומים הנוגעים לאספקת המזון בעולם: ממדעי המזון והחקלאות, ייצור, שיווק, תזונה וכלכלה, ועד לתחומים הנוגעים לצמצום עוני, מנהיגות פוליטית, ומדעי החברה. פרס המזון העולמי הוא יוזמה של חתן פרס נובל לשלום, נורמן בורלוג. הפרס מדגיש את חשיבותה של אספקת מזון מזינה ובת קיימא לכל בני האדם. בורלוג ראה את הפרס כאמצעי ליצירת מודלים לחיקוי שיהוו השראה לאחרים. ב-1985 נפגש בורלוג עם מנכ"ל ג'נרל פודס, ג'יימס פרגוסן. בורלוג הציג בפניו את תשוקתו רבת השנים לייסוד פרס משמעותי בתחום החקלאות. ההנהלה הכללית של ג'נרל פודס(אנ') קיבלה את הצעתו של בורלוג, והחליטה להרחיב את היקף הפרס כך שיכלול את כל חוליות שרשרת המזון - מהשדה ועד לשולחן. ג'נרל פודס הקימה גוף לניהול הפרס העולמי וב-1986 הכריזה על ייסוד "פרס המזון העולמי של ג'נרל פודס". בארבע השנים הראשונות לקיומו של הפרס, הוא מומן באופן מלא על ידי ג'נרל פודס, ובשנה החמישית הצטרפו תורמים נוספים למימונו. מ-1990 ממומן הפרס על ידי הפילנתרופ ואיש העסקים ג'ון רואן(אנ'). הפרס מוענק בטקס מתוקשר שנערך בקריית הממשל שבדה מוין, בירת איווה. במקביל לטקס, נערך מדי שנה סימפוזיון בינלאומי ע"ש נורמן בורלוג (דיאלוג בורלוג(אנ')). הסימפוזיון עוסק בנושאים כגון: תת-תזונה, השמנת יתר, מחסור במים והשפעתו על הפיתוח והיציבות של המזרח התיכון, והשפעות המהפכה הירוקה על תחום המזון. קרן פרס המזון העולמי פיתחה גם מספר תוכניות חינוך לנוער, שמטרתן עידוד והכוונה של הדור הצעיר לבחירת נתיבי קריירה ולימודים בתחומי המזון והחקלאות. חתני הפרס זוכים ב-250,000 דולר. הפרס מוענק בטקס שנתי שנערך ב-16 באוקטובר, הוא יום המזון העולמי, או בצמוד אליו. היכל זוכי הפרס ממוקם בספריה המרכזית לשעבר של דה מוין שבאיווה. בשנת 2012 קיבל הישראלי ד"ר דניאל הלל את הפרס על תרומתו לפיתוח שיטות השקיה באזורים צחיחים. הוא הישראלי היחיד שקיבל פרס זה. דיאלוג בורלוג(אנ') פרס וולף לחקלאות אתר האינטרנט הרשמי של פרס המזון העולמי (באנגלית)(הקישור אינו פעיל, 4 בינואר 2020) Creation and History of the World Food Prize, באתר ITF‏, 1 באוקטובר 2009 (באנגלית) פרס בינלאומי לישראלי שהפריח השממה בירדן ומצרים, באתר וואלה, 13 ביוני 2012 רן דגוני, ‏ישראלי זכה ב-250 א' ד' על תרומתו להשקיית שטחים צחיחים, באתר גלובס, 13 ביוני 2012
טרן אאוט

טרן אאוט הוא שם לפעולה המשלבת קבוצות שרירים באזור האגן והגפיים התחתונות, המחללת רוטציה כלפי חוץ של ראש עצם הירך במכתש המפרק. מידת הרוטציה תלויה, בין השאר, בנתונים מולדים של מבנה השלד והרצועות, לרבות גמישות מסוימת של פרקי הברך והקרסול, המאפשרים כ-20-30 מעלות נוספות של סיבוב. טרן אאוט היא יכולת חיונית לטכניקת הבלט הקלאסי והיא הבסיס לכל תנועת הבלט. טרן אאוט נמדד במעלות. טרן אאוט מושלם הוא של 180 מעלות. הזווית הנמדדת היא זו שבין כפות הרגליים כשהעקבים נוגעים זה בזה בתנוחה הראשונה. רק במקרים נדירים ניתן להגיע בניסיון ראשון לטרן אאוט מושלם. ניתן לשפר את הטרן אאוט בעזרת תרגילים, אשר מגבירים את הגמישות במפרק הירך ומחזקים את שרירי הישבן. בתחילת המאה ה-17, הגדירו את חוקי הבלט תוך התייחסות אסתטית. בושאמפ - מנהל האקדמיה למחול בפריז בשנת 1661 - ניסח מערכת כללים לאומנות הבלט וביסודה: חמש פוזיציות הרגליים. חמש הפוזיציות הן חמש צורות שונות לחלוקת משקל הגוף בין שתי הרגליים. עיקרון הפתיחה - הטרן אאוט - משותף לחמש הפוזיציות. חמש הפוזיציות שימשו תמריץ להגדלת זווית הפתיחה ולהרחבת טווח התנועה של הגפיים התחתונות. משום כך ניתן לייחס את התפתחות הטכניקה המתוחכמת של הבלט הקלאסי במידה רבה להתפתחות הטרן אאוט. בנוסף להשפעתו על טווח התנועות באמצעות חופש התנועה של פרק הירך, הקל הטרן אאוט גם על העברת המשקל לאחור ומצד לצד, ובכך איפשר תזוזה נוחה וזריזה יותר, שהכרחית להתקדמות בבלט הקלאסי. התפתחות הטכניקה והאסתטיקה של הבלט התמידה לעודד את הגדלת זווית הטרן אאוט מ-45 מעלות, בימיו של בושאמפ, עד למימוש הפוטנציאל האנטומי המרבי שלו, כלומר 180 מעלות, בשלהי המאה ה-18. ללא התפתחותו של הטרן אאוט, לא ניתן היה לממש את גולת הכותרת של עיקרון הוורטיקליות בבלט, העלייה על הבהונות.
Pour It Up

Pour It Up (בעברית: תמזוג את זה) הוא שיר של זמרת הפופ ריהאנה, מאלבום האולפן השביעי שלה, Unapologetic. השיר יצא כסינגל השלישי מהאלבום ב-8 בינואר 2013. השיר נכתב על ידי ריהאנה, מייקל ויליאמס, טרון טומאס, והופק על ידי מייקל ויליאמס. הרמיקס הרשמי של השיר בשיתוף עם הראפרים יאנג ג'יזי, ג'וסי ג'יי, ריק רוס ו-T.I. יצא ב-20 במרץ 2013. לאחר שהסינגל יצא בארצות הברית, הוא דורג במקום 90 במצעד הבילבורד הוט 100, ולאחר מכן עלה למקום 19. במצעד הסינגלים של בריטניה, השיר הגיע למקום 43. ריהאנה הופיעה עם השיר מספר פעמים בסיבוב ההופעות החמישי שלה, Diamonds World Tour. Pour it Up הוא שיר מועדוני עם קצב של היפ הופ. השיר מדבר על ריהאנה הופכת שיר על מועדון חשפנות להכרזת עצמאות, בו היא מוציאה את שטרות הדולרים שלה במועדון, מתמסטלת, ומתרברבת בקול רם. בחלק אחד של השיר ריהאנה שרה על כמה היא עשירה ויכולה לשלם 100$ עבור שירות אישי ולילה במועדון חשפנות ושהיא לא צריכה חברים. "כל מה שאני רואה זה סימנים, כל מה שאני רואה זה סימני דולרים", היא שרה בפזמון. עם שחרורו של האלבום, השיר דורג במקום 191 במצעד הסינגלים של צרפת. לאחר שלושה חודשים, השיר נכנס מחדש למצעד ודורג במקום 199 ועלה למקום 102 שבוע אחרי. בארצות הברית, הגיע השיר למקום 90 בבילבורד הוט 100, ולאחר מכן עלה לטופ 20, למקום 19.במצעד האר אנד בי/היפ הופ האמריקאי, השיר הגיע למקום הראשון והפך לשיר השני של הזמרת שדורג בראש הרשימה במצעד זה. נכון למאי 2013, השיר מכר יותר משלושה מיליון עותקים בארצות הברית. הקליפ הרשמי לשיר צולם במאי 2013. בספטמבר 2013, הבמאי של הקליפ, צייץ בטוויטר שהוא כבר לא מעורב בפרויקט של צילומי הקליפ בשל "חילוקי דעות", מאוחר יותר ריהאנה אמרה לבמאי: "פשוט תוריד את השם שלך מהקרדיטים של צילומי הקליפ! מה שלא תהיה הבעיה שלך אל תערב בזה את המעריצים שלי". באותו חודש, ריהאנה פרסמה תמונות חדשות ממאחורי הקלעים של צילומי הקליפ ואישרה שהקליפ ייצא באוקטובר 2013. הקליפ פורסם בערוץ היוטיוב Rihanna (ערוץ יוטיוב דרכו היא מעלה סרטונים מדף הפייסבוק שלה) ב-2 באוקטובר, אבל הפך ללא זמין למשתמשים מתחת לגיל 18 לאחר 30 דקות ובו זמנית גרף 2 מיליון. לאחר מכן הקליפ הועלה לערוץ ה-VEVO הרשמי של הזמרת ולא היה זמין לצפייה בחשבון Rihanna. הקליפ קיבל קרוב ל-9.4 מיליון צפיות לאחר 24 שעות מיציאתו, מה שהופך אותו לאחד הקליפים שגרפו הכי הרבה צפיות ביממה ב-VEVO. רוב הביקורות של הקליפ היו שליליות בשל התוכן הפרובוקטיבי שלו, ואף נטען שהוא "סוטה מדי" לעיני נערים ונערות. יומיים לפני יציאת הקליפ ריהאנה העלתה לחשבון Rihanna סרטון קצר של מאחורי הקלעים של הקליפ. "Pour It Up" נכלל ברשימת השירים של סיבוב ההופעות של ריהאנה, Diamonds World Tour. ב-25 בפברואר 2014, ריהאנה הופיעה עם השיר בהופעה של הראפר דרייק בהיכל הספורט פריז-ברסי בפריז, צרפת כחלק מסיבוב ההופעות שלו, ?Would You like a Tour סרטון השיר "Pour It Up" באתר יוטיוב Gold & Platinum, RIAA (באנגלית) YouTube Stats of Rihanna - Pour It Up (Explicit), kworb.net
דוד גיסין

דוד גיסין (תקצ"ב, 1832 – ו' באייר תרס"ה, מאי 1905) היה איש העלייה הראשונה, ממתיישבי ראשון לציון והמוהל של המושבה. היה חלוץ התחבורה של ראשון לציון. נולד בחצי האי קרים למשפחה מסורתית וקיבל חינוך דתי. שימש כשו"ב ומוהל. בשנת 1882, בהיותו בן חמישים, עלה עם משפחתו לארץ ישראל והתיישב בירושלים. בשנת 1887 עבר עם משפחתו לראשון לציון. היה המוהל של המושבה. כמו כן עסק בפיקוח על כשרות היין ביקב שהוקם במושבה. היה הראשון שהקים דיליז'נס בראשון לציון ובאמצעותו הפעיל את קו התחבורה בין ראשון לציון ליפו. נפטר בראשון לציון בשנת 1905. בנו, אריה לייב גיסין, היה מעסקני המושבה. בתו, שפרה, הייתה מנהלת בית הספר לבנות בראשון לציון. דוד תדהר (עורך), "דוד גיסין", באנציקלופדיה לחלוצי הישוב ובוניו, כרך א (1947), עמ' 369 חבורת יהודה - חלוצי התחבורה בראשון לציון, אתר אגד
קובי גיסין

יעקב (קובי) גיסין (נולד בשנת 1934) הוא איש חינוך ישראלי, מייסד ומנהל בית הספר הניסויי הפתוח אבשלום בראשון לציון. נולד בראשון לציון, בנו של אבשלום גיסין ונכדם של אריה לייב גיסין ויעקב מרדכי זינגר, מאנשי העלייה הראשונה ומראשוני ראשון לציון. למד בבית הספר חביב בראשון לציון. שירת כנגן בתזמורת צה"ל, ולאחר שחרורו ניגן בתזמורת האופרה הישראלית. בוגר אוניברסיטת תל אביב בחינוך, ספרות ופילוסופיה. כמו כן למד באוניברסיטת דבלין. בתקופת שהותו בדבלין ניהל את בית הספר היהודי המקומי. לאחר שובו ארצה ייסד וניהל את בית הספר התיכון אריאל בראשון לציון, ולאחר מכן ניהל את בית הספר ויצו ברחובות. ייסד וניהל את בית הספר הניסויי הפתוח אבשלום בראשון לציון. אשתו, שמואלה, עבדה לצדו כיועצת. לאחר פרישתו המשיך לעבוד בו בהתנדבות. בשנת 2002 פרסם את הספר "הדיאלוג הממריץ בחתירה לאוטונומיה של התלמיד", שבו פרס את משנתו החינוכית. רכש ספינה ונתן לה את השם "Open School", והפליג בה מסביב לעולם. בשנת 2011 פרסם את הספר "ארקה-יוסקה-ארקה" על קורות משפחות גיסין-זינגר בראשון לציון. כיהן כנשיא בני ברית בראשון לציון. הדיאלוג הממריץ: בחתירה לאוטונומיה של התלמיד, ראשון לציון: גלים, 2002. קובי גיסין באתר "אלבום המשפחות – עדת ראשון-לציון" אהרן פריאל, בית ספר עם ראש פתוח, מעריב, 10 בינואר 1979
רענן גיסין

רענן גיסין (28 בפברואר 1949 – 26 ביוני 2023) היה יועץ תקשורת ואיש הסברה ישראלי. כיהן כיועצו של ראש הממשלה אריאל שרון. נולד ב-28 בפברואר 1949 בקיבוץ הסוללים, בן למשפחת גיסין, אחת המשפחות המייסדות של העיר ראשון לציון. אביו, אריה גיסין, היה מנכ"ל תה"ל. שירת בצה"ל בנח"ל המוצנח. למד תואר ראשון במדעי המדינה באוניברסיטה העברית, והיה בעל תואר דוקטור במדע המדינה ומנהל ציבורי מאוניברסיטת סירקיוז בארצות הברית. לאחר שובו ארצה, בשנת 1979, שימש יועץ אסטרטגי בחטיבת התכנון בצה"ל, אחראי בדובר צה"ל לתקשורת חוץ וסגן הדובר. בתקופת מלחמת המפרץ הראשונה היה סגנו של הדובר נחמן שי. בשנת 1993, לאחר שחרורו מצה"ל, מונה גיסין לדוברו של השר שרון במשרד התשתיות הלאומיות. שרון המשיך להיעזר בו כיועצו במשרד החוץ, וכשנבחר שרון לראשות הממשלה בשנת 2001, התמנה גיסין כאחראי לתקשורת הזרה במשרד ראש הממשלה, תפקיד אותו מילא עד לאחר התמנותו של אהוד אולמרט כראש הממשלה. גיסין עסק בהסברה לעיתונאים הזרים ולקהילה הבינלאומית בנושא ביטחון ואסטרטגיה. כמו כן ערך סדנאות אימון והכשרה לדיפלומטים, למנהלים ולמנהיגות צעירה בתחום הדוברות והתקשורת. בנוסף, גייס כספים לאורך השנים למען ארגונים יהודים מתוכם קרן קיימת לישראל והסוכנות היהודית. נפטר ב-26 ביוני 2023. הותיר אחריו אישה, ענת, וכן שני בנים וארבעה נכדים מנישואיו לחוה רביב גיסין. מדיה וקבצים בנושא רענן גיסין בוויקישיתוף שרה ליבוביץ-דר, נאום המדוזות: ריאיון עם ד"ר רענן גיסין, באתר nrg‏, 16 ביולי 2011 אתי אברמוב, הלך לעולמו רענן גיסין, היועץ הבכיר של אריאל שרון, באתר ynet, 26 ביוני 2023 מתוך עמוד הפייסבוק של רענן גיסין אתי אברמוב, הלך לעולמו רענן גיסין, היועץ הבכיר של אריאל שרון, באתר ynet, 26 ביוני 2023